LIITE I

I. PÄÄPERIAATTEET

EU:n kulttuurialan työsuunnitelma perustuu seuraaviin pääperiaatteisiin:

— Kulttuurilla, kulttuuriperintö mukaan luettuna, on itseisarvo, ja se vahvistaa eurooppalaista identiteettiä.

— Kulttuurinen ja kielellinen monimuotoisuus ovat EU:n keskeisiä vahvuuksia, ja niitä on kunnioitettava, edistettävä ja parannettava muun muassa liikkuvuuden ja teosten levittämisen avulla.

— Taiteellisen ilmaisun vapaus ja luovuus ovat olennaisen tärkeitä, jotta ihminen kykenee vastaamaan haasteisiin, ajattelemaan kriittisesti, innovoimaan ja keksimään, ja niihin on kannustettava ja niitä on tuettava kaikin asiaankuuluvin tavoin.

— Kulttuurinen monimuotoisuus ja kulttuurienvälinen vuoropuhelu ovat olennaisen tärkeitä ihmisoikeuksien edistämiseksi ja suojelemiseksi; ne lisäävät keskinäistä ymmärtämystä, ja edistäessään sovintoa, rauhaa ja kansainvälistä vakautta ne auttavat ehkäisemään ja ratkaisemaan konflikteja. Kaikenlainen kulttuurin väärinkäyttö sotapropagandan ja disinformaation levittämiseksi ja vihaan yllyttämiseksi on vastoin EU:n perusarvoja ja -periaatteita.

— Kulttuuri edistää merkittävästi kestävää kehitystä, taloutta ja sosiaalista osallisuutta ja lisää alueellista yhteenkuuluvuutta.

— Kulttuuri voi edistää tasa-arvoa ja keskinäistä kunnioitusta sekä torjua kaikenlaista väkivaltaa, syrjintää, suvaitsemattomuutta ja ennakkoluuloja.

— Täytäntöönpanoa olisi tuettava käyttämällä parhaalla mahdollisella tavalla laadukasta dataa ja tilastoja.

II PRIORITEETTIALAT

a) Taiteilijat ja kulttuurialan ammattilaiset: kulttuuri- ja luovien alojen vahvistaminen

Kulttuurialan ja luovien alojen ekosysteemiä ei voida kuvitella ilman ihmisiä, jotka luovat kulttuurisisältöä lukemattomissa muodoissa: taiteilijat ja muut kulttuurialan ja luovien alojen ammattilaiset, laitokset ja organisaatiot. Elinvoimaiset kulttuuri- ja luovat alat ovat sen vuoksi välttämättömiä. Niille on kuitenkin ominaista itsenäinen ammatinharjoittaminen, pienet ja mikroyritykset, korkea kilpailukyky ja markkinoiden hajanaisuus. Taiteilijoiden sekä kulttuuri- ja luovien alojen ammattilaisten työ on yleensä projektiluonteista, mikä edellyttää jatkuvaa matkustamista. Heillä on usein epäsäännöllinen ja ennakoimaton tulotaso ja useita työpaikkoja samanaikaisesti toimeentulon ansaitsemiseksi.

Kulttuuri- ja luovat alat ovat covid-19-pandemian aikana osoittaneet suurta sopeutumiskykyä ja innovatiivisuutta. Pandemia on kuitenkin koetellut niitä vakavasti, ja pandemian seuraukset vaikuttavat niihin edelleen.

Venäjän meneillään oleva hyökkäys Ukrainaan ja sen vaikutukset kulttuuriseen ja luovaan ekosysteemiin korostavat kulttuurialan toimijoiden keskeistä roolia demokraattisissa yhteiskunnissa ja sitä, että on tärkeää turvata taiteellisen ilmaisun vapaus, johon kohdistuu yhä enemmän paineita.

Nyt on enemmän kuin koskaan kiireellisesti vahvistettava kulttuuri- ja luovien alojen selviytymiskykyä, tuettava niiden elpymistä ja monimuotoisuutta, kannustettava niitä sitoutumaan kestävyystavoitteisiin, hyödynnettävä pandemian vauhdittamia uusia suuntauksia, myös digitaalisessa ympäristössä, ja varmistettava oikeudenmukaiset työolot kaikille kulttuuri- ja luovien alojen ammattilaisille, jotta kyseisen riippumattoman ja dynaamisen alan ääni saadaan paremmin kuuluviin.

b) Kulttuuri ja ihmiset: kulttuuriosallistumisen ja kulttuurin yhteiskunnallisen roolin vahvistaminen

Kulttuurilla, kulttuuriperintö mukaan luettuna, on ratkaiseva rooli demokratioissamme ja ihmisten elämässä. Osallistuminen kulttuuriin ja kulttuuriperintöön ja luovuuden ja taiteiden harjoittaminen vaikuttaa myönteisesti kaikenikäisiin ja -taustaisiin ihmisiin; se parantaa ihmisten elämänlaatua ja yksilön ja yhteisön terveyttä sekä yleistä hyvinvointia. Kulttuuriin osallistuminen edistää sosiaalista ja alueellista yhteenkuuluvuutta, edistää kulttuurisen ja kielellisen monimuotoisuuden kunnioittamista ja tarjoaa kansalaisyhteiskunnille foorumin avoimelle vuoropuhelulle.

Kulttuurinen ja kielellinen monimuotoisuus kuuluu Euroopan keskeisiin voimavaroihin, ja siksi sitä on kunnioitettava ja varjeltava kiinnittäen erityistä huomiota vähemmän käytettyihin kieliin. Erityistä huomiota on kiinnitettävä siihen, että varmistetaan lasten ja nuorten osallistuminen kulttuurielämään ja heidän lukutaitonsa. Näin vahvistetaan heidän luovuuttaan ja rikastutetaan heidän kokemusmaailmaansa. Yhtä lailla tärkeää on omaksua osallistava lähestymistapa haavoittuvassa ja muita heikommassa asemassa oleviin ryhmiin.

Kulttuurilaitoksilla on keskeinen rooli demokratian ja sosiaalisen hyvinvoinnin vahvistamisessa, sillä ne tavoittavat koko yhteisön, tarjoavat tietojen ja taitojen kohtuuhintaisen tai maksuttoman saatavuuden teollis- ja tekijänoikeuksia täysimääräisesti kunnioittavalla tavalla, parantavat medialukutaitoa, luovat yhteisen perustan vuoropuhelulle ja keskustelulle ja vahvistavat siten sosiaalista integraatiota ja yhteisöosallistumista ja viime kädessä puskuroivat disinformaatiota, vihapuhetta ja valeuutisia. Kulttuurilaitosten roolia on vahvistettava entisestään.

Tässä yhteydessä nykyisessä työsuunnitelmassa kiinnitetään erityistä huomiota kirjastojen kehittämiseen. Monet kirjastot tarjoavat myös rauhanomaisen ja turvallisen ympäristön haavoittuvassa asemassa oleville ihmisille, mikä on tällä hetkellä erityisen tärkeää, kun otetaan huomioon monet Ukrainasta siirtymään joutuneet ihmiset ja heidän fyysisen ja psyykkisen suojan tarpeensa.

c) Kulttuurin merkitys maailmalle: kulttuurin voiman hyödyntäminen

Kulttuuriin ja luoviin ekosysteemeihin kohdistuu Euroopassa ja sen ulkopuolella vakavia sekä luonnollisia että inhimillisiä uhkia, ja erityisesti ilmastonmuutos vaikuttaa pitkällä aikavälillä Euroopan kulttuuri- ja luoviin aloihin. On olennaisen tärkeää, että kulttuuriperintö ja kulttuuri- ja luovat alat ovat valmistautuneita tuleviin haasteisiin. On korkea aika varautua kulttuuriperintöön kohdistuviin riskeihin ja vahvistaa kulttuuriperinnön kykyä sietää ilmastonmuutosta. EU jatkaa ja tehostaa kulttuuriesineiden laittoman kaupan torjuntaa.

Kulttuuri, kulttuuriperintö mukaan luettuna, edistää kestävää siirtymää, joka on välttämätön Euroopan vihreän kehityksen ohjelman ja Agenda 2030:n tavoitteiden saavuttamiseksi. Tässä yhteydessä myös digitaaliteknologioilla on keskeinen rooli. Sen vuoksi on entisestään vahvistettava kulttuuri- ja luovien alojen innovointia, digitalisaatiota sekä kulttuurin ja kulttuuriperinnön saavutettavuutta digitaalisessa ympäristössä. Euroopan innovaatio- ja teknologiainstituutin (EIT) kulttuuriin ja luovuuteen keskittyvä osaamis- ja innovaatioyhteisö (1) tulee olemaan tässä suhteessa keskeisessä asemassa. On myös tarpeen omaksua tasapainoinen lähestymistapa rakennettuun ympäristöön. Uusi eurooppalainen Bauhaus -aloitteen laajamittainen edistäminen voisi auttaa lisäämään tietoisuutta laadukkaan arkkitehtuurin ja rakennetun ympäristön merkityksestä.

Lisäksi olisi parannettava tutkimusta ja kulttuuritilastoja, jotta kulttuuri- ja luovien alojen suorituskykyä voidaan seurata paremmin ja kehittää tehokkaita näyttöön perustuvia toimintapolitiikkoja niiden tukemiseksi. Eurostatilla olisi oltava keskeinen ja kasvava rooli yhteistyössä muiden kulttuuri- ja luovien alojen tutkimuksen ja tilastojen alalla toimivien kansainvälisten ja riippumattomien järjestöjen kanssa.

d) Kulttuuri ja luovat kumppanuudet: EU:n ulkosuhteiden kulttuuriulottuvuuden vahvistaminen

Euroopan kulttuurinen rikkaus ja vapaus, kansalaisyhteiskuntaan perustuva EU:n alhaalta ylöspäin suuntautuva lähestymistapa ja EU:n vahva sitoutuminen yhteiskehittämiseen ovat todellisia voimavaroja kansainvälisille suhteille kestävien kumppanuuksien tasavertaisen rakentamisen näkökulmasta. On erittäin tärkeää hyödyntää tätä potentiaalia täysimääräisesti lisäämällä kulttuuriyhteistyötoimien ja -hankkeiden määrää mutta myös niiden näkyvyyttä ja saavutettavuutta.

Venäjän sota Ukrainaa vastaan on selkeä osoitus sekä vähitellen muuttuvista geopoliittisista realiteeteista että kulttuurin ja kulttuuriperinnön väärinkäytöstä sotilaallisen hyökkäyksen perustelujen tukena. Tätä taustaa vasten kulttuurin yhteiskehittämisellä voidaan aidosti tukea eurooppalaisia arvojamme, myös taiteellisia vapauksia ja kulttuurioikeuksia, ja viestiä niistä uskottavasti suuressa osassa maailmaa ja auttaa siten hillitsemään autoritaaristen järjestelmien jalansijaa.

Kun otetaan huomioon planeettamme tulevaisuus ja yhteinen kestävyystavoite, muutokseen ja älylliseen vuoropuheluun tarvitaan suurempaa kulttuurillista kunnianhimoa, joka tasoittaisi tietä yhteisille lähestymistavoille uusi eurooppalainen Bauhaus -aloitteen hengessä (kestävää, osallistavaa ja kaunista). Kulttuurin roolin vahvistaminen EU:n ulkosuhteissa edellyttää tiivistä koordinointia EU:n tasolla ja kulttuurin sisällyttämistä kaikkiin asiaankuuluviin EU:n ulkoisen toiminnan aloihin ja asianmukaisiin rahoitusvälineisiin.

III TÄYTÄNTÖÖNPANO JA TOIMINTATAVAT

1. Neuvosto pyytää jäsenvaltioita, komissiota ja ulkoiseen toimintaan liittyvien näkökohtien osalta unionin ulkoasioiden ja turvallisuuspolitiikan korkeaa edustajaa työskentelemään yhdessä työsuunnitelman mukaisten toimien täytäntöönpanemiseksi IV luvussa ja liitteessä A olevan jatkuvasti tarkasteltavan asialistan pohjalta. Liitteessä A oleva aikataulu on alustava, ja seuraavat puheenjohtajavaltiot panevat sen tarvittaessa täytäntöön.

2. Jäsenvaltioiden, EU:n toimielinten, kansalaisyhteiskunnan, kansainvälisten järjestöjen ja kolmansien maiden kumppaneiden säännöllisen vuoropuhelun ja yhteistyön odotetaan johtavan kokonaisvaltaiseen lähestymistapaan, joka tukee synergioita ja tarvittaessa politiikan johdonmukaisuutta, kannustaa vastavuoroiseen oppimiseen ja mahdollisesti johtaa parempiin tuloksiin.

3. Työsuunnitelman toteuttamisen ja Luova Eurooppa -ohjelman täytäntöönpanon vuotuisine työsuunnitelmineen ja muine kulttuuriin liittyvine ohjelmineen ja toimineen olisi täydennettävä toinen toisiaan synergisesti.

4. Neuvoston puheenjohtajavaltion olisi seurattava EU:n kulttuurialan työsuunnitelmaa ja tarvittaessa mukautettava sitä saavutettujen tulosten ja/tai Euroopan tai kansainvälisellä tasolla saavutetun poliittisen kehityksen perusteella.

5. Kunkin prioriteettialan aiheita käsitellään useilla toimilla (IV luku) käyttäen yhtä tai useampaa tarkoituksenmukaisinta toimintatapaa. Kunkin toimen lopulliset tulokset sekä niitä koskeva raportti, jossa esitetään tarvittaessa päätelmät ja suositukset, esitetään kulttuuriasioiden komitealle ja tarvittaessa audiovisuaali- ja media-alan työryhmälle keskustelua ja tulevia toimia koskevaa mahdollista päätöstä varten.

6. EU:n kulttuurialan työsuunnitelman määräysten ja täytäntöönpanon joustavuus on keskeinen seikka, jotta voidaan reagoida nykyisiin ja tuleviin haasteisiin ja muuttuvaan toimintaympäristöön.

7. Mahdollisia toimintatapoja ( 2 ) ovat muun muassa seuraavat: avoin koordinointimenetelmä (OMC), ad hoc- tai komission johtamat asiantuntijaryhmät ja pyöreän pöydän tapaamiset, vertaisoppimistoimet, kokeelliset ja pilottityyppiset toimet, ajatushautomoiden kokoukset, selvitykset, konferenssit, arviointiseminaarit tai muut arviointimuodot, vuoropuhelu kansalaisyhteiskunnan kanssa, viralliset ja epäviralliset työpajat, yhteiset aloitteet Euroopan neuvoston ja muiden kansainvälisten järjestöjen kanssa, neuvoston päätelmät ja kulttuuriministeriöiden ja tarvittaessa muiden ministeriöiden virkamiesten epäviralliset kokoukset.

IV TOIMET

Luvuissa II ja III kuvattujen prioriteettialojen ja toimintatapojen osalta toteutetaan seuraavat toimet:

a) Taiteilijat ja kulttuurialan ammattilaiset: kulttuuri- ja luovien alojen vahvistaminen

— Taiteilijoiden ja kulttuuri- ja luovien alojen ammattilaisten asema ja työolot

Toimintatavat: Käynnissä olevan OMC-työryhmän jatkotoimet; temaattiset työpajat, mahdollinen konferenssi.

Perustelut: OMC-asiantuntijatyöryhmän jatkotoimena ehdotetaan verkkoalustaa, jolla annetaan tietoa taiteilijoiden ja kulttuuri- ja luovien alojen ammattilaisten työoloista EU:n jäsenvaltioissa. Alusta perustuu arvokkaaseen dataan ja materiaaliin, jotka on kerätty myös yhteistyössä eri kulttuurialoilla edustettuina olevien työmarkkinaosapuolten kanssa, ja siinä olisi jatkuvasti otettava huomioon päivitykset ja uudet toimenpiteet. Lisäksi tarkastellaan muun muassa monimuotoisuutta, liikkuvuutta ja sukupuolinäkökulmaa. Tämä auttaisi saamaan tietoa EU:n eri puolilla vallitsevista työoloista ja selviytymään paremmin sosiaaliturvaan ja muihin seikkoihin, kuten verotukseen, liittyvistä hallinnollisista vaatimuksista. Elpymis- ja palautumistukivälineeseen liittyvä kokemusten vaihto tästä aiheesta olisi otettava huomioon.

Tulostavoitteet: Verkkoalusta, joka mahdollistaa jatkuvan tietojen ja hyvien käytäntöjen vaihdon sidosryhmien välillä taiteilijoiden ja luovien alojen ammattilaisten työolojen parantamiseksi; tilannekatsaus edistymisestä ja taiteilijan asemaa koskevien erityisten suositusten laatiminen (3).

— Taiteellinen vapaus

Toimintatavat: Konferenssi, siihen liittyvät neuvoston päätelmät.

Perustelut: Taiteellinen vapaus kuuluu kulttuurityöhön, ja taiteellisen vapauden suojelu on osoittautunut tärkeäksi tekijäksi kulttuurin ja demokratian välisen yhteyden vahvistamisessa. Taiteilijoilla ja kulttuurialan sidosryhmillä on edessään uusia ja yhä hankalampia haasteita. Siksi on erittäin tärkeää toimia yhdessä sen hyväksi, että taiteilijat ja kulttuurialan toimijat voivat vapaasti harjoittaa ammattiaan kaikkialla EU:ssa. Tässä ei ole kysymys vain taiteilijoihin sovellettavista ehdoista, vaan myös sitä, ketkä saavat äänensä kuuluviin.

Tulostavoitteet: Ideoiden ja parhaiden käytäntöjen vaihto keskustelemalla erilaisista näkökulmista ja politiikan kehittämisestä myönteisen muutoksen aikaansaamiseksi.

— Kulttuuri- ja luovien alojen digitalisaation edistäminen

Toimintatavat: Konferenssi, mahdollisesti siihen liittyvät neuvoston päätelmät.

Perustelut: Digitalisaatio on johtanut kulttuuri- ja luovien alojen perusteelliseen muutokseen viime vuosikymmenen aikana. Se on tuonut mukanaan perusteellisia muutoksia näiden alojen ammattilaisten toimintatapoihin sekä heidän välisiin ja yleisösuhteisiinsa. Toimien hajanaisuus ja laajamittaisemman yhteistyön puute ovat kuitenkin merkittäviä esteitä vahvan ja ketterän lähestymistavan omaksumiselle digitalisaatiossa.

Tulostavoitteet: Kokemusten vaihto, jotta voidaan tunnistaa siirrettäviä parhaita käytäntöjä johdonmukaisen ja kestävän digitalisaation edistämiseksi kulttuuri- ja luovilla aloilla.

— Kulttuuri- ja luovien alojen vihreän siirtymän edistäminen keskittyen erityisesti energiakriisiin

Toimintatavat: Työpaja(t)/OMC; energiakriisiä koskeva tilannekatsaus parhaiden käytäntöjen jakamiseksi.

Perustelut: Kulttuuri- ja luovat alat eivät saa jäädä jälkeen vihreässä siirtymässä. Niiden on vahvistettava panostaan kestävän tulevaisuuden hyväksi ja omaksuttava aktiivinen rooli vihreässä siirtymässä, ilmastotoimissa ja Euroopan elpymisessä. Erityisenä painopisteenä olisi oltava nykyinen energiakriisi ottaen samalla huomioon unionin maantieteellisen monimuotoisuuden ja erityispiirteet. Erilaisia käytäntöjä ja aloitteita on jo kokeiltu. Tämän toimen puitteissa tehtävässä työssä olisi otettava huomioon OMC-työryhmien tulokset kestävän kehityksen kulttuuriulottuvuudesta ja kulttuuriperinnön ilmastokestävyyden vahvistamisesta. Tätä aihetta koskeva elpymis- ja palautumistukivälineeseen liittyvä kokemusten vaihto olisi myös otettava huomioon.

Tulostavoitteet: Kokemusten vaihto ja siirrettävien parhaiden käytäntöjen tunnistaminen kulttuuri- ja luovilla aloilla (erityisesti esittävät taiteet, musiikki, museot, elokuvatuotanto), myös hiilidioksidilaskureiden osalta; kulttuuri- ja luovien alojen tukeminen vihreään siirtymään sopeutumisessa.

— Kulttuurisen ja luovan ulottuvuuden vahvistaminen eurooppalaisella videopelialalla

Toimintatavat: Pyöreän pöydän keskustelut ja/tai ajatushautomon kokous.

Perustelut: Jatkona neuvoston päätelmille ”EU:n strategia kulttuuri- ja luovien alojen ekosysteemin kehittämiseksi”, videopelejä koskevalle Euroopan parlamentin valiokunta-aloitteiselle mietinnölle ja pilottihankkeelle Euroopan tasolla käytävissä keskusteluissa voidaan määrittää keinoja, joilla tuetaan eurooppalaisen videopelialan, joka toimii digitaalisessa ympäristössä uusien kulttuuristen käytäntöjen eturintamassa, kulttuurista ja luovaa ulottuvuutta. Näissä keskusteluissa voitaisiin tarkastella myös seuraavia: erityisesti pk-yritysten ja startup-yritysten rahoitusmekanismit; riippumattomuus, luomisvapaus ja kulttuuri-ilmaisun monimuotoisuus; taidot ja koulutus; luova ja teknologinen innovointi; videopelien uudet käyttötavat kulttuurin saavutettavuuden tukemiseksi; videopelien pedagoginen rooli jne.

Tulostavoitteet: Suositukset, jotta tuetaan eurooppalaisen videopelialan kulttuurista ja luovaa ulottuvuutta ja vahvistetaan alan eurooppalaisten sidosryhmien yhteistyötä.

b) Kulttuuri ja ihmiset: kulttuuriosallistumisen ja kulttuurin yhteiskunnallisen roolin vahvistaminen

— Kulttuuri ja demokratian edistäminen: kohti kulttuurikansalaisuutta Euroopassa

Toimintatavat: Vertaisoppiminen ja mahdollinen konferenssi, joka kokoaa yhteen poliittisia päättäjiä ja asiaankuuluvia kulttuuri- ja koulutusalan sidosryhmiä.

Perustelut: Porto Santon peruskirjan hengessä ja kulttuurialan työsuunnitelman 2019–2022 yhteydessä tilatun tutkimuksen perusteella on tarpeen tehostaa ja laajentaa kansalaisosallistumista erityisesti nuorempien sukupolvien keskuudessa sekä legitimoida päätöksentekoprosessit ottamalla koko yhteisö mukaan päätöksentekoon, luomiseen, tuotantoon, viestintään, välitystoimintaan ja toteutukseen. Koulujen, kulttuuriorganisaatioiden, kansalaisyhteiskunnan ja muiden toimijoiden välille on luotava monialaisia synergioita, jotta kulttuurin muutospotentiaali on täysimääräisesti hyödynnettävissä demokratian edistämiseen.

Tulostavoitteet: Kokemusten jakaminen ja esimerkkien valinta parhaista käytännöistä.

— Kulttuuri ja terveys

Toimintatavat: mahdollinen konferenssi; kulttuuriministeriöiden ja terveysministeriöiden virkamiesten mahdolliset epäviralliset kokoukset; kulttuurin sisällyttämistä terveyspolitiikkaan käsittelevä lyhyen aikavälin OMC-työryhmä – hyvien käytäntöjen vaihto keskittyen erityisesti mielenterveyteen.

Perustelut: Kulttuuritoiminnalla voidaan tukea sairauksien ehkäisyä, terveyden edistämistä sekä sairauksien hallintaa ja hoitoa. Kulttuuritoiminta tarjoaa kokonaisvaltaisen lähestymistavan ja vaikuttaa myönteisesti kaikenikäisiin ja -taustaisiin ihmisiin, parantaa ihmisten elämänlaatua ja yksilöiden ja yhteisöjen terveyttä ja yleistä hyvinvointia. Sillä on myös merkittäviä taloudellisia vaikutuksia. OMC voi perustua vuoden 2022 Culture for Health -valmistelutoimen tuloksiin sekä aiheeseen liittyvään aiempaan tutkimukseen ja työhön.

Tulostavoitteet: Tietoisuuden parantaminen kulttuurin myönteisistä vaikutuksista ja monialaisen yhteistyön lisääminen päätöksentekijöiden keskuudessa; suositukset osallistavien kulttuurikäytäntöjen toteuttamiseksi keskittyen mielenterveyteen; hyvien käytäntöjen kartoituksen jatkaminen.

— Siltojen rakentaminen: kirjastojen monitahoisen roolin vahvistaminen kulttuuriteosten, taitojen ja eurooppalaisten arvojen väylinä ja välittäjinä

Toimintatavat: OMC-työryhmä; työpajoja; konferenssi.

Perustelut: Kirjastoilla on keskeinen rooli Euroopan demokraattisessa, sosiaalisessa, kulttuurisessa ja koulutuksellisessa maisemassa kaikilla tasoilla. Ne edistävät merkittävästi demokratiakehitystä, kansalaistoimintaa ja yleisön osallistumista kaikkialla EU:ssa, myös maaseudulla ja syrjäisillä alueilla, näin myös syrjäisimmillä alueilla. Ne ovat avoinna erilaisille ryhmille, kehittävät ohjelmaa ja toimintaa nykyiset yhteiskunnalliset haasteet huomioon ottavalla tavalla ja tarjoavat moniarvoista ja luotettavaa tietoa ja monipuolista kulttuurisisältöä turvallisessa ja esteettömässä ympäristössä. Ne ovat keskeisiä väyliä paikalliseen ja alkuperäiseen tietoon, tietämykseen, tutkimukseen ja kulttuuriin.

Tulostavoitteet: Käynnistetään kattava keskustelu ja tutkitaan, millä aloilla kirjastojen toimintaa voitaisiin edistää ja vahvistaa; kartoitetaan erilaisia ulottuvuuksia ja potentiaalisia aloja ja tutkitaan EU:n ohjelmien budjettikohtia; tuodaan yhteen päätöksentekijöitä ja kirjastoalan ammattilaisia; tutkitaan mahdollisuuksia ammattilaisten koulutus- ja lisätoimintaan.

— Lasten ja nuorten suojelu digitaalisten alustojen haitalliselta sisällöltä

Toimintatavat: Työpaja(t) / pyöreän pöydän keskustelu(t).

Perustelut: Nykyään lapset ja nuoret käyttävät monia digitaalisia alustoja, joihin sisältyy suuri myönteinen potentiaali. Tämä kuitenkin kasvattaa myös sen riskiä, että haavoittuvassa asemassa olevat ryhmät altistuvat haitalliselle sisällölle tai väärälle tiedolle, ja riippuvuuden riskiä. Lähtökohtana voidaan käyttää eurooppalaista Parempi internet lapsille -strategiaa, digipalvelusäädöstä ja audiovisuaalisia mediapalveluja koskevaan direktiivin sisältyviä alaikäisten suojelua koskevia sääntöjä. Lisäksi medialukutaito sekä median ja alustojen kriittinen ymmärtäminen ovat erityisen tärkeitä ja merkityksellisiä lasten ja nuorten suojelemiseksi haitalliselta sisällöltä.

Tulostavoitteet: Sellaisten parhaiden käytäntöjen määrittäminen ja tukeminen, joilla varmistetaan sekä jäsenvaltioissa että EU:n tasolla lasten ja nuorten suojelu ja voimaannuttaminen verkossa.

— Monipuolisen eurooppalaisen kulttuurisisällön löydettävyys digitaalisessa ympäristössä

Toimintatavat: Tekninen tutkimus ja/tai työpaja.

Perustelut: Kulttuurisisällön löydettävyys riippuu siitä, miten data on tuotettu ja dokumentoitu, ja portinvartijoina toimivien suurten alustojen suorittamasta sisällönhallinnasta. Eurooppalaisen sisällön on oltava löydettävissä. Ei yksin riitä, että sitä on saatavilla verkossa. On keskeisen tärkeää hyödyntää nykyistä työtä ja kuulemisia (esim. Media Outlook, Euroopan audiovisuaalinen seurantakeskus, Europeana-verkosto), ymmärtää paremmin sisällön priorisointikäytäntöjen, algoritmisuositusten ja kuratointistrategioiden vaikutusta kulttuuriseen ja kielelliseen monimuotoisuuteen ja löytää yhteisiä ratkaisuja laadukkaan eurooppalaisen verkkosisällön saamiseksi esiin, mukaan lukien soveltuvat datavetoiset tulomallit.

Tulostavoitteet: Suositukset; tarkastellaan innovatiivisia hankkeita ja erityisiä välineitä mutta myös sisällön saavutettavuusongelmia (mukaan lukien vammaiset ja pienituloiset) keskittyen vähemmän tutkittuihin ja vähemmän säänneltyihin aloihin, kuten musiikkiin tai kirjoihin.

c) Kulttuurin merkitys maailmalle: kulttuurin voiman hyödyntäminen

— Kulttuuritilastot – selviytymiskyvyn parantaminen kulttuurissa ja kulttuurin avulla

Toimintatavat: Sarja työpajoja ja/tai vertaisoppimistoimia; keskustelut Eurostatin ja EU:n jäsenvaltioiden tilastolaitosten kanssa.

Perustelut: Covid-19-pandemia on tuonut korostetusti esiin useita kulttuuri- ja luovien alojen rakenteellisia haasteita ja haavoittuvuuksia. Kansallisella ja EU:n tasolla on jo toteutettu merkittäviä tukitoimenpiteitä, mutta lisätoimet ovat tarpeen, kuten parhaiden käytäntöjen vaihdon lisääminen jäsenvaltioiden keskuudessa sekä EU:n laajuisesti vertailukelpoisten luotettavien kulttuuritilastojen, myös sukupuolten eriarvoisuudesta kulttuuri- ja luovilla aloilla, kehittäminen. On tärkeää hyödyntää kulttuurialan ja luovien alojen mittaamista EU:ssa käsitelleen vuoden 2022 pilottihankkeen tuloksia ja tehdä tiivistä yhteistyötä Eurostatin kanssa.

Tulostavoitteet: Parhaiden käytäntöjen vaihto jäsenvaltioiden kesken; sellaisten yhdenmukaistettujen ja vertailukelpoisten tilastojen määrittäminen ja kehittäminen EU:ssa, jotka kattavat sukupuolten tasa-arvoon liittyvät näkökohdat, työhön liittyvän ulottuvuuden, alan saaman taloudellisen tuen ja kulttuurisen osallistumisen asiaankuuluvin yhteiskunnallisin ja väestökehityksellisin jaotteluin.

— Kulttuurin kokonaisvaltainen hallinta

Toimintatavat: Ajatushautomon kokous ja mahdollisesti siihen liittyvät neuvoston päätelmät.

Perustelut: Maailma on nyt monien nopeiden muutosten kourissa. Siksi vaaditaan uutta ajattelutapaa ja innovatiivisia lähestymistapoja. Kulttuurin kokonaisvaltaista hallintaa koskevia, viimeaikaiseen kehitykseen, tutkimukseen ja innovointiin perustuvia monialaisia ja yhdennettyjä toimintamalleja pidetään tärkeinä, jotta kulttuuri voidaan asettaa julkisen elämän ytimeen.

Tulostavoitteet: Kulttuurin kokonaisvaltaista hallintaa koskevan uuden mallin kehittäminen. Siinä olisi esitettävä tulevaisuuteen suuntautuvia toimintamalleja, jotta nykyisiin haasteisiin voitaisiin puuttua kokonaisvaltaisesti.

— Ilmastotoimet kulttuurissa, mukaan lukien taide ja kulttuuriperintö

Toimintatavat: Vuoden 2022 OMC-raporttien jatkotoimet; työpajat, mahdollisesti siihen liittyvät neuvoston päätelmät.

Perustelut: Kulttuurilla, mukaan lukien taide ja kulttuuriperintö, voi olla keskeinen rooli ilmastotoimien käynnistämisessä ja kestävien kulutus- ja tuotantomallien edistämisessä. Kulttuuri voi olla aktiivisessa roolissa ilmastotoimissa ja edistää ajattelutavan suuntautumista ilmastokriisin torjuntaan. Kulttuuriperintöämme voidaan varjella jakamalla kohdennettuja suojelutoimenpiteitä koskevia parhaita käytäntöjä, ja samanaikaisesti kulttuuriperinnöstä voidaan ammentaa ilmastonmuutokseen sopeutumisen hyviä käytäntöjä ja tietämystä. Yhteistyön olisi perustuttava OMC-raportteihin kulttuuriperinnön selviytymiskyvyn vahvistamisesta ilmastonmuutoksen varalta ja kestävän kehityksen kulttuuriulottuvuudesta.

Tulostavoitteet: Tiedonvaihto innovatiivisista taiteen ja kulttuurin lähestymistavoista, mukaan lukien elpymis- ja palautumistukivälineen mukaiset toimenpiteet, puuttua ilmastokriisiin ja auttaa muuttamaan käyttäytymistä ilmastokriisin ratkaisemiseksi; aihetta koskevan EU-rahoitteisen tutkimuksen edistäminen.

— Laadukas elinympäristö kaikille

Toimintatavat: Arkkitehtuuripolitiikan eurooppalaisten johtajien (EDAP) kokoukset; uusi eurooppalainen Bauhaus -aloitteen edistäminen OMC:n jälkeisen asiantuntijaverkoston puitteissa; arkkitehtuuripoliittisia toimia käsittelevän eurooppalaisen konferenssin mahdollinen järjestäminen.

Perustelut: Noudattaen EU:n jäsenvaltioiden asiantuntijoista koostuvan OMC-työryhmän työtä ja raporttia, joissa käsiteltiin investoimista kaikille laadukkaaseen arkkitehtuuriin ja elinympäristöön (2021), ja neuvoston päätelmiä kulttuurista, korkeatasoisesta arkkitehtuurista ja rakennetusta ympäristöstä uusi eurooppalainen Bauhaus -aloitteen keskeisinä osina (2021) EDAP kokoontuu kullakin neuvoston puheenjohtajakaudella harkitsemaan mahdollisia aloitteita, joiden myötä kaikilla, myös maaseudulla ja syrjäisillä alueilla, kuten syrjäisimmillä alueilla asuvilla, olisi laadukas elinympäristö. EDAP:n kokouksissa voitaisiin keskittyä erityisesti seuraaviin aiheisiin: asuntojen laatu tulevaisuudessa, kulttuuriperinnön restaurointi, kunnostaminen ja mukautettu uudelleenkäyttö ja arkkitehtuurikilpailujen ja julkisten hankintojen parantaminen. On hyvin tärkeää luoda synergioita uusi eurooppalainen Bauhaus -verkoston kanssa.

Tulostavoitteet: Hyvien käytäntöjen vaihto EDAP:n keskuudessa; alan nykyisten lainsäädäntöpuitteiden ja asiaankuuluvien aloitteiden arvioiminen ja mahdollisesti prosessin käynnistäminen seuraamaan ja edistämään korkeiden laatuvaatimusten sisällyttämistä uusiin ja tarkistettuihin politiikkoihin ja ohjelmiin; uusi eurooppalainen Bauhaus -aloitteeseen liittyvät toimet.

— Kulttuuriperinnön suojeleminen luonnononnettomuuksilta ja ihmisen aiheuttamilta katastrofeilta

Toimintatavat: Vertaisoppimistoimet (työpajat, vierailut) ja/tai konferenssit.

Perustelut: Luonnononnettomuudet ja ihmisen aiheuttamat katastrofit ja kriisit (kuten ilmastonmuutos, covid-19 ja Venäjän sota Ukrainaa vastaan) edellyttävät tehostettuja riskinarviointitaitoja, parempaa katastrofivalmiutta ja monialaisia koordinoituja toimia kulttuuriperinnön, myös aineettoman kulttuuriperinnön, suojelemiseksi. Nykyisen työn pohjalta on tarpeen enenevässä määrin sisällyttää kulttuuriperintö laajempiin politiikkoihin ja aloitteisiin kaikilla tasoilla ja hyödyntää olemassa olevia yhteisiä eurooppalaisia foorumeja ja kehittää hankkeita (esim. Euroopan kulttuuriperintöä tukeva yhteistoiminnallinen pilvipalvelu, HEREIN), joiden puitteissa vaihdetaan näkemyksiä, keskustellaan ja jaetaan tietämystä ja asiantuntemusta kulttuuriperintöön kohdistuviin riskeihin varautumisesta ja niiden hallinnasta, elpymisestä ja kunnostustoimista.

Tulostavoitteet: Kehitetään sidosryhmien valmiuksia ja taitoja; laaditaan kattava luettelo asiaankuuluvista käsikirjoista, ohjeista ja menetelmistä Euroopan tasolla, jotta voidaan helpottaa riskeihin varautumiseen ja hätävalmiuteen kuuluvien toimenpiteiden tehokasta suunnittelua ja täytäntöönpanoa jäsenvaltioissa ja niiden toimesta.

— Kulttuuriesineiden laittoman kaupan torjuntaa koskeva tiedonvaihto kulttuuriperintöalan ammattilaisten ja kulttuuriesineistä vastaavien toimivaltaisten viranomaisten välillä

Toimintatavat: Työpajat, jotka täydentävät kulttuuriesineiden laitonta kauppaa koskevaa tulevaa EU:n toimintasuunnitelmaa 2023–2027, ja/tai vertaisoppimistoimet.

Perustelut: Kulttuuriesineiden tuontia ja vientiä koskevassa EU:n lainsäädännössä käsitellään rajat ylittävän laittoman kaupan aiheuttamia haasteita kulttuuriperinnön suojelulle. Toimivaltaisilla viranomaisilla riittää haasteita (todentamismenetelmät, dokumentointi, data-analyysi, taidemarkkinoiden toiminnan tunteminen, myös toiminnan siirtyminen verkkoon jne.). On olennaisen tärkeää varmistaa tehokas yhteistyö kaikkien asianomaisten toimijoiden välillä, mukaan lukien kulttuuriministeriöt, alueelliset ja paikalliset instituutiot, kulttuuriperintöalan ammattilaiset, lainvalvontaviranomaiset, poliisin erityisosastot, tulli- ja oikeusviranomaiset sekä taidekaupan ammattilaiset.

Tulostavoitteet: Arvioidaan ja parannetaan asianomaisten toimijoiden yhteistyötä; tutustutaan toinen toisensa toimintatapoihin; tunnistetaan riskit ja ongelmat ja laaditaan mahdollisia parannussuosituksia.

d) Kulttuuri ja luovat kumppanuudet: EU:n ulkosuhteiden kulttuuriulottuvuuden vahvistaminen

— Kansainvälisiä kulttuurisuhteita käsittelevien EU:n strategisen lähestymistavan ja kehyksen hallinta

Toimintatavat: lyhyen aikavälin OMC, korkeiden virkamiesten kokoukset.

Perustelut: Kulttuurin rooli ulkosuhteissa on vahvistettu useissa viimeaikaisissa merkittävissä EU:n asiakirjoissa. Koordinointi ja täytäntöönpanoon osallistuvien eri sidosryhmien välisten erojen umpeen kurominen on kuitenkin edelleen haaste kaikilla tasoilla sekä EU:lle että jäsenvaltioille. Siksi on tarpeen jäsentää kaikkien asiaankuuluvien toimijoiden, myös taiteilijoiden ja kulttuurialan ammattilaisten, välistä yhteistyötä ja vahvistaa etujen yhdenvertaisuutta. EU:n ulkosuhteissa noudatettava yhteiskehittämisen periaate huomioon ottaen toimintatapoja on syytä mukauttaa yhtenäistä päätösten jatkuvaa muotoilua, myös alueellisten ja aihekohtaisten prioriteettien määrittelyä (esim. ehdokasmaiden kanssa solmittavien kumppanuuksien yhteydessä) tai EU:n lippulaivatoimien valmistelua (esim. kirjamessut, maailmannäyttelyt, messut ja festivaalit) silmällä pitäen.

Tulostavoitteet: Monialaiset ja osallistavat menetelmät, mukaan lukien ehdotukset tuleviksi työskentelyrakenteiksi ja -menetelmiksi, joilla varmistettaisiin vahvempi, johdonmukainen ja pidemmän aikavälin kulttuuriyhteistyöprosessi kansainvälisissä kulttuurisuhteissa kaikki asiaankuuluvat sidosryhmät osallistavalla tavalla.

— Kulttuuriperinnön säilyttäminen ja paikallisten kulttuuri- ja luovien alojen voimaannuttaminen Ukrainassa

Toimintatavat: Komission johtaman asiantuntijaryhmän tai ajatushautomon kokoukset sekä vertaisoppiminen/koulutustoimet; kokoukset pysyvien edustustojen kanssa.

Perustelut: Venäjän sota Ukrainaa vastaan on tuhonnut ja vahingoittanut Ukrainan kulttuuriperintöä ja kulttuurilaitoksia. Niihin kohdistuu nyt merkittäviä uhkakuvia tuhojen ja vahinkojen jatkumisesta ja joutumisesta laittoman kaupan kohteiksi. Säilyttämis- ja suojelutoimia olisi siksi tuettava. Jälleenrakennus- ja elvytysprosessi olisi toteutettava vahvistamalla Ukrainan valmiuksia ja asiantuntemusta. Sen olisi perustuttava kansallisiin, kansainvälisiin ja eurooppalaisiin normeihin, normittaviin teksteihin, periaatteisiin (kuten uusi eurooppalainen Bauhaus) ja saatuihin kokemuksiin ja oltava johdonmukainen kulttuuriperintöön mahdollisesti vaikuttavien EU-rahoitteisten toimien eurooppalaisten laatuperiaatteiden kanssa (4). Myös ukrainalaiset kulttuuri- ja luovien alojen toimijat ja ammattilaiset tarvitsevat tukea, koska toiminta on edelleen monin tavoin vaikeaa. Ukrainan kanssa yhteiskehittämisen hengessä tehtävällä kulttuuriyhteistyöllä olisi sen vuoksi pyrittävä vahvistamaan kulttuuri- ja luovien alojen selviytymiskykyä ja niiden valmiuksia pitää yllä vilkasta kulttuuri- ja taide-elämää.

Tulostavoitteet: Mahdollisten yhteisten toimenpiteiden, synergioiden ja parhaiden käytäntöjen arviointi Ukrainan kulttuuriperinnön ja kulttuurilaitosten säilyttämiseksi, suojelemiseksi ja jälleenrakentamiseksi sekä ukrainalaisten kulttuuri- ja luovien alojen toimijoiden tukemiseksi.

— Kulttuurin ja kulttuurialan ammattilaisten rooli demokratian ja ihmisoikeuksien edistämisessä ja puolustamisessa epävakaissa olosuhteissa

Toimintatavat: mahdolliset yhteiset kokoukset asiaankuuluvien neuvoston työryhmien kanssa; yhteinen tilannekatsauskonferenssi/-seminaari Euroopan parlamentin, Euroopan neuvoston, Unescon ja kansalaisyhteiskunnan kanssa.

Perustelut: EUH:n vuoden 2021 vuosikertomuksessa ihmisoikeuksista ja demokratiasta maailmassa viitataan vallitsevaan globaaliin tilanteeseen, jossa demokratia taantuu ja kansainvälisiä ihmisoikeuksia loukataan laajasti. Tämä vaikuttaa myös kolmansien maiden kulttuuri- ja luovien alojen ammattilaisiin, jotka puolustavat demokratiaa, ihmisoikeuksia ja taiteellisen ilmaisun vapautta jne. Vaikka EU jo edistää kulttuuristen oikeuksien ja monimuotoisuuden kunnioittamista kolmansissa maissa, voitaisiin tutkia kohdennetumpaa ja järjestelmällisempää tukea ottaen huomioon Euroopan neuvoston, Unescon ja Euroopan parlamentin toiminta tältä osin.

Tulostavoitteet: Kattava selvitys kulttuuristen ihmisoikeuksien puolustajien tilanteesta, tarpeista jne.

(1) Euroopan innovaatio- ja teknologiainstituutin kulttuuriin ja luovuuteen keskittyvä osaamis- ja innovaatioyhteisö (https://eit.europa.eu/eit-community/eit-culture-creativity).

(2) Toimintatapoja koskevat yleiset suuntaviivat esitetään liitteessä B.

(3) https://en.unesco.org/creativity/governance/status-artist.

(4) https://www.icomos.org/en/about-icomos/committees/regional-activities-europe/58799-european-quality-principles-for-eu-funded-interventions-with-potential-impact-upon-cultural-heritage